Boland Landbouskool - OMSENDBRIEF 17 VAN 2019
OMSENDBRIEF 17 VAN 2019
Skooldag tye vir leerlinge:
Junie : 08:00 – 13:00
Studie: Ekstra studietye van toepassing op Junie-eksamen vir alle grade:
19:00 – 21:00 (vir gr 8 - 12)
Laat-studie van 21:15 – 22:00 (vrywillig)
Sport: Geen sportoefeninge/wedstryde mag voor 15:15 begin nie.
Verlof: Geen leerling mag die skoolterrein voor 15:15 verlaat nie, tensy hy verlof het by die skoolhoof of koshuishoof.
Die eksamen-prosedure wat by Boland Landbou gevolg word, sluit in:
Alle leerders moet tydens BLOK/STUDIE-dae in die skool wees.
Beantwoording geskied in 'n antwoordboek. Geen los papiere mag tydens die skryfsessie in die leerder se besit wees nie. Aan die einde van die sessie sal die toesighouer opdragte gee t.o.v. die uitskeur van papiere en kram van vraestelle.
Geen leen van skryfbehoeftes word toegelaat nie.
Leerders kry geleentheid om tydens 'n kort pouse voor die aanvang van skryftyd badkamer toe te gaan.
Geen leerder mag opstaan tydens 'n skryfsessie nie.
Geen selfone word in die eksamenlokaal toegelaat nie.
Die aangehegte Eksamenonreëlmatigheidsbeleid sal aan die begin van elke oggend aan die hele skool voorgelees word.
VROEG- OF LAATSKRYWERS
Indien 'n leerling om die een of ander rede nie die eksamen/toets op die voorgeskrewe tyd kan aflê nie, moet dit met die akademiese hoof/skoolhoof bespreek word.
Indien daar 'n geldige rede is (nie vroeër vakansie nie), kan die leerling slegs die vak skryf indien dit oorvleuel met die voorgeskrewe skryftyd.
Elke versoek sal op meriete oorweeg word.
leerders wat nie 'n eksamen of toets kan aflê nie in die geval van siekte of humanitêre redes, moet skriftelike bewys indien en sal nie benadeel word nie.
leerders wat sonder 'n grondige rede soos bo uiteengesit nie 'n eksamen aflê nie, kry nul vir die betrokke eksamenvraestel.
Alle leerders moet tot op die dag voor die skool aan die einde van die kwartaal sluit, eksamen skryf.
Op die laaste dag van die eksamen verdaag die skool om 11:15. Banke dra en opruiming van lokale moet voor die tyd geskied.
'n Kandidaat se eksamenuitslae kan deur die skoolhoof nietig verklaar word indien:
- hy enige van die volgende in die eksamenlokaal inneem, of in sy besit het terwyl hy daar is: 'n selfoon of enige toestel wat onregverdige inligting verskaf, enige boek, memorandum, notas of enige papier hoegenaamd.
- hy gedurende die verloop van die eksamen 'n ander kandidaat help of probeer help, of op enige manier met 'n ander kandidaat kommunikeer of probeer kommunikeer.
- hy op 'n onbeheerste, dreigende, aggressiewe of intimiderende wyse teenoor die opsiener optree, die eksamen ontwrig of 'n instruksie van 'n opsiener verontagsaam.
- hy voor die aanvang van die eksamen inligting bekom aangaande die inhoud van die vraestel wat daarvoor opgestel is. Cobus van Coller
Die jaarlikse skuurdans vind plaas op Vrydag 31 Mei in die skuur op die plaas. Vanjaar gaan die formaat 'n bietjie verander en die vorm van 'n spitbraai aanneem. Die spitbraai gaan bestaan uit 'n broodtafel, skaap en vark gespit met aartappels, slaai en nagereg. Desmond Wells is die gaskunstenaar wat vir ons die musiek gaan maak. 'n Kontantkroeg is beskikbaar en die funksie is ten bate van die matriekafskeid. Die koste beloop R175 per persoon. Daar is nog ongeveer 30 kaartjies by die finanskantoor beskikbaar. Kaartjies se geld kan elektronies na die skoolrekening oorbetaal word. Verwysing: Van + Skuurdans. Die kaartjies moet voor die tyd by Lucia afgehaal word.
Ouers moet hulle kaartjies saambring, want u het dit nodig om u kos te kry.
Ouers moet hulle komberse onthou om oor die bale te gooi om op te sit.